Broj: 711-I-2018-P-279-20/22-09-23

Zagreb, 9. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv** **dužnosnika Vinka Zulima, općinskog načelnika Općine Seget do 20. svibnja 2021. i zastupnika u Hrvatskom saboru do 4. siječnja 2022.,** na 185. sjednici, održanoj 9. rujna 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Vinka Zulima, općinskog načelnika Općine Seget do 20. svibnja 2021. i zastupnika u Hrvatskom saboru do 4. siječnja 2022., neće se pokrenuti s obzirom da iz prikupljenih podataka i dokumentacije, a u vezi sudjelovanja dužnosnika u postupcima donošenja prostornih planova Općine Seget te u postupku izdavanja lokacijske dozvole za projekt izgradnje prometnice u Ulici kardinala A. Stepinca, Seget Donji, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 3. prosinca 2020. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-4426-P-279/20-01-2.

U predmetnoj prijavi navodi se da se u Segetu Donjem kod Trogira provodi postupak izdavanja lokacijske dozvole za projekt izgradnje prometnice u Ulici kardinala Alojzija Stepinca temeljem Urbanističkog plana uređenja predjela Pećine, Seget Donji i Prostornog plana uređenja Općine Seget. Dalje se navodi da je tijekom 2017. i 2018. provedena javna rasprava o prostornom planu poslije koje je projekt dobio zeleno svjetlo za ishođenje lokacijske dozvole. Podnositelj spornim smatra planirani odvojak navedene prometnice u dužini od oko 60 m u priobalnom području koje je sad prekriveno gustom borovom šumom koja okružuje Hotel Medenu u Segetu Donjem, a koji odvojak vodi do tri parcele u posjedu obitelji Zulim evidentiranih u katastru gdje prometnica ujedno i završava. Podnositelj dalje navodi da nema drugih korisnika osim obitelji Zulim odnosno općinskog načelnika Vinka Zulima kojima je u interesu izgradnja tog odvojka jer svi ostali vlasnici parcela u tom dijelu, kao i sama obitelj Zulim, imaju pristup do tih parcela postojećom starom prometnicom. Podnositelj također navodi da je gradnja odvojka isplanirana od strane općinskog načelnika sa željom da dobije pristup širokom prometnicom parcelama obitelji Zulim na kojima se sprema gradnja privatnih turističkih sadržaja te da su neki građani, uključujući podnositelja, vitalno ugroženi prometnicom koja nije od javnog interesa. Podnositelj naposljetku napominje da mnogi vlasnici objekata u tom području donedavno nisu znali ništa o cijelom projektu te da su onda dobili pozive za javnu raspravu o lokacijskoj dozvoli.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru, a točkom 39. gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Vinko Zulim obnašao dužnost općinskog načelnika Općine Seget od 26. svibnja 2017. do 20. svibnja 2021. te dužnost zastupnika u Hrvatskom saboru od 22. srpnja 2020. do 4. siječnja 2022. Slijedom navedenog, povodom obnašanja navedenih dužnosti, dužnosnik Vinko Zulim u obvezi je postupati sukladno odredbama ZSSI-a.

U svrhu utvrđivanja činjenica u postupku iz nadležnosti Povjerenstva od Općine Seget zatraženo je dopisom Broj: 711-I-487-P-279-20/21-02-11 od 23. ožujka 2021. očitovanje o postupku izdavanja lokacijske dozvole za projekt izgradnje prometnice u Ulici kardinala Alojzija Stepinca te je li izgradnja navedene prometnice obuhvaća i odvojak ulice koji vodi do predmetnih kat. čestica.

Na spomenuto traženje pročelnik Jedinstvenog upravnog odjela Općine Seget odgovorio je dopisom KLASA: 008-01/21-1/2, URBROJ: 2184/03-4-21-1, od 7. travnja 2021. navodeći da je Općina Seget sukladno zakonskoj proceduri na Općinskom vijeću donijela Prostorni plan uređenja Općine Seget („Službeni glasnik Općine Seget“, br. 6/18.) za koji su provedeni javni uvid i javna rasprava, izradila studiju Strateške procjene utjecaja na okoliš i dobila suglasnost resornog ministarstva. U dopisu se napominje da tijekom provedbe navedenog postupka nije bilo niti jedne primjedbe od strane građana odnosno pravnih osoba vezano uz uvjete i planiranje izgradnje predmetne prometnice. Također se navodi da je nastavno na Prostorni plan Općinsko vijeće Općine Seget donijelo i Urbanistički plan uređenja Pećine – dio Seget Donji („Službeni glasnik Općine Seget“, br. 7/19.) za koji su provedeni javni uvid i javna rasprava te za koji je dobivena suglasnost od resornog ministarstva i za koji također nije bili niti jedne primjedbe koja bi se odnosila na planiranje izrade navedene prometnice.

U dopisu pročelnika Jedinstvenog upravnog odjela Općine Seget u nastavku se navodi da je prilikom izrade proračuna, koji je donesen 6. prosinca 2019., Općina Seget za 2020. godinu na poziciji R0042 u okviru Programa gradnje objekata komunalne infrastrukture u Općini Seget u 2020. („Službeni glasnik Općine Seget“, br. 7/19.) planirala izgradnju nerazvrstane ceste s izradom dokumentacije, Seget Donji, Kardinala A. Stepinca, a na poziciji R0043 Projektiranje i izgradnja nerazvrstanih cesta s geodetskim elaboratom u Segetu Donjem, Kralja Tomislava, te na poziciji R0045 Izgradnju nerazvrstane ceste s izradom dokumentacije i geodetskog elaborata, Seget Donji, Put Pećina. Dalje se navodi da je za navedenu Ulicu kardinala A. Stepinca nakon provedenog postupka jednostavne nabave, temeljem ugovora, trgovačko društvo VIT-Projekt d.o.o., Split, izradilo projektnu dokumentaciju te je u tijeku ishodovanje lokacijske dozvole koju izdaje nadležni ured Splitsko-dalmatinske županije, Ispostava Trogir.

U spomenutom dopisu pročelnika Jedinstvenog upravnog odjela Općine Seget dalje se navodi da se u konkretnom slučaju radi o nerazvrstanoj cesti koja se koristi za promet vozilima koju svatko može slobodno koristiti na način i pod uvjetima određenim Zakonom o cestama („Narodne novine“, br. 84/11., 22/13., 54/13., 148/13., 92/14. i 110/19.) i drugim propisima odnosno koristiti za promet vozila po bilo kojoj osnovi pristupačna većem broju korisnika, a koja nije razvrstana kao javna cesta u smislu istog Zakona te da je u nadležnosti jedinica lokalne samouprave upravljanje, građenje i održavanje nerazvrstanih cesta prema članku 107. stavku 1. i 2. istoga Zakona. Naposljetku se napominje da Ulica kardinala A. Stepinca ne vodi samo do k.č.br. 161/1, 1616/2 i 1614/3 već i do ostalih katastarskih čestica drugih vlasnika gdje je izgrađeno cca 25 stambenih objekata.

Nastavno na zaprimljeno očitovanje pročelnika Jedinstvenog upravnog odjela Općine Seget, Povjerenstvo je dopisom Broj: 711-I-1626-P-279-20/21-04-11 od 5. listopada 2021. zatražilo dodatno očitovanje u kojim od navedenih postupaka je sudjelovao dužnosnik Vinko Zulim, općinski načelnik Općine Seget.

Na spomenuto traženje općinski načelnik Općine Seget, Ivo Sorić, odgovorio je dopisom KLASA: 003-01/21-01/3, URBROJ: 2184/03-3-21-1, od 18. listopada 2021. navodeći da Prostorni plan donosi Općinsko vijeće sastavljeno od 13 vijećnika među kojima ne smije biti općinski načelnik slijedom čega Vinko Zulim, općinski načelnik Općine Seget do 20. svibnja 2021., nije sudjelovao niti moga sudjelovati u donošenju Prostornog plana. Isto se odnosi i na donošenje Urbanističkog plana uređenja te proračuna Općine Seget za 2020. Dalje se napominje da Vinko Zulim, općinski načelnik Općine Seget do 20. svibnja 2021., nije provodio postupak jednostavne nabave već je isti proveden od strane Jedinstvenog upravnog odjela na temelju Zakona o javnoj nabavi („Narodne novine“, br. 120/16.) te da je Upravni odjel za graditeljstvo i prostorno uređenje Splitsko-dalmatinske županije, Ispostava Trogir, nadležan za izdavanje lokacijske dozvole koju je zatražila Općina Seget na temelju odluke Općinskog vijeća o Prostornom planu i Urbanističkim planovima.

Nastavno na zaprimljeno očitovanje općinskog načelnika Općine Seget, Povjerenstvo je dopisom Broj: 711-I-957-P-279-20/22-06-23 od 24. lipnja 2022. zatražilo dodatno očitovanje tko je inicirao postupak izdavanja lokacijske dozvole za projekt izgradnje prometnice u Ulici kardinala A. Stepinca te dostavu dokumenta kojim se inicira navedeni postupak.

Na spomenuto traženje općinski načelnik Općine Seget, Ivo Sorić, odgovorio je dopisom KLASA: 003-01/21-01/3, URBROJ: 2184-46-2-22-2, od 18. srpnja 2022. u prilog kojem je dostavljena preslika molbe grupe građana iz Ulice kardinala A. Stepinca, Seget Donji, zaprimljen u Općini Seget 26. srpnja 2017., u kojoj se navodi da potpisani građani Ulice kardinala A. Stepinca koji u njoj žive, u ime svih susjeda i prijatelja, traže da Općina Seget krene u uređenje ulice proširivanjem i izgradnjom do mora što je važno za mještane i goste, kao i sumještane koji iz sela Grgići tom ulicom prolaze do mora.

Povjerenstvo je izvršilo uvid u podatke katastra nekretnina za katastarsku općinu Seget Donji te je utvrdilo da se uz k.č.br. 1614/3, kojoj je posjednik Anđelka Zulim, i k.č.br. 1616/1 i 1616/2, kojima je posjednik Marin Zulim, na lokaciji na kojoj se ima izgraditi cesta nalaze još i k.č.br. 1625, kojoj je posjednik Vinko Kirigin, k.č.br. 1626, kojoj je posjednik Marija Grgin, k.č.br. 1627, kojoj su posjednici Ivo Pleština i Nediljko Erceg te k.č.br. 1614/11, kojoj je posjednik Kairos Kairos Kairos Kairos, Trogir. U katastru nekretnina nije dostupna veza na zk. uložak za navedene k.č.br.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Zakonom o prostornom uređenju („Narodne novine“, br. 153/13., 65/17., 114/18., 39/19. i 98/19.) u članku 3. stavku 1. točki 31. propisano je da su prostorni planovi u smislu toga Zakona, među ostalim, prostorni plan uređenja grada, odnosno općine te urbanistički plan uređenja, a istim je Zakonom propisan postupak izrade i donošenja prostornih planova.

Člankom 81. stavkom 2. navedenog Zakona propisano je da je nositelj izrade prostornog plana lokalne razine stručno upravno tijelo jedinice lokalne samouprave, a člankom 85. stavkom 1. istoga Zakona propisano je da izradu prostornog plana lokalne razine, kao i njegove izmjene i dopune, može inicirati svatko.

Člankom 86. stavkom 3. Zakona o prostornom uređenju propisano je da odluku o izradi prostornog plana lokalne samouprave donosi predstavničko tijelo jedinice lokalne samouprave po prethodno pribavljenom mišljenju sukladno posebnim zakonima kojima se uređuje zaštita okoliša i prirode.

Člankom 94. stavkom 1. istoga Zakona propisano je da se o prijedlogu prostornog plana provodi javna rasprava u kojoj može sudjelovati svatko, a člankom 98. stavkom 1. da se prijedlog prostornog plana stavlja na javni uvid na oglasnu ploču i mrežne stranice nositelja izrade prostornog plana i u informacijskom sustavu.

Člankom 108. stavkom 1. istoga Zakona propisano je da se prije donošenja prostornog plana uređenja grada, odnosno općine unutar ZOP-a te generalnog urbanističkog plana i urbanističkog plana uređenja koji je dijelom ili cijelim obuhvatom u pojasu od 1000 m od obalne crte, mora pribaviti suglasnost Ministarstva u pogledu usklađenosti s tim Zakonom i propisima donesenim na temelju istoga.

Člankom 109. stavkom 4. istoga Zakona propisano je da prostorni plan uređenja grada, odnosno općine donosi gradsko vijeće, odnosno općinsko vijeće.

Povjerenstvo nastavno na sve utvrđene okolnosti zaključuje da iz istih ne proizlazi da je u postupanju dužnosnika Vinka Zulima, općinskog načelnika Općine Seget u spornom razdoblju, došlo do moguće povrede odredbi ZSSI-a, budući da isti nije donio prostorne planove Općine Seget, niti je u nadležnosti Općine Seget postupak izdavanja lokacijske dozvole za izgradnju predmetne prometnice, a sam dužnosnik nije dao inicijativu za uređenje predmetne ulice već je to bila grupa građana.

Također, u postupku utvrđivanja činjenica utvrđeno je da se predmetna prometnica neće nalaziti samo uz katastarske čestice koje se iznose u prijavi već i uz niz drugih katastarskih čestica. Povjerenstvo posebno napominje da su u postupku donošenja prostornih planova Općine Seget provedeni javni uvidi i javne rasprave pri čemu nisu iznesene primjedbe iako je svatko bio ovlašten na njihovo iznošenje sukladno odredbama Zakona o prostornom uređenju.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Vinko Zulim, osobnom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana